Regionsudvalgets udtalelse om "Kommissionens forslag til Europa-Parlamentets og Rådets direktiv om ændring af direktiv 97/67/EF for så vidt angår yderligere åbning af Fællesskabets marked for posttjenester"

(2001/C 144/07)

REGIONSUDVALGET har -

under henvisning til Kommissionens forslag til Europa-Parlamentets og Rådets direktiv om ændring af direktiv 97/67/EF for så vidt angår yderligere åbning af Fællesskabets marked for posttjenester [KOM(2000) 319 endelig - 2000/0139 (COD)],

under henvisning til Rådets beslutning af 25. september 2000 om i henhold til artikel 265 i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til præsidiets beslutning af 13. juni 2000 om at afgive udtalelse og henvise det forberedende arbejde til Underudvalg 6 "Beskæftigelse, Økonomisk Politik, Det Indre Marked, Industri, SMV",

under henvisning til Regionsudvalgets udtalelse om Kommissionens meddelelse om de foreslåede foranstaltninger til udvikling af Fællesskabets posttjenester og Kommissionens forslag til Europa-Parlamentets og Rådets direktiv om fælles regler for udvikling af Fællesskabets posttjenester og forbedring af kvaliteten af disse tjenester (CdR 422/95 fin)(1),

under henvisning til formandens beslutning af 26. oktober 2000 om at udpege David Martin som hovedordfører på denne udtalelse i overensstemmelse med forretningsordenens artikel 40, stk. 2,

under henvisning til forslaget til Regionsudvalgets udtalelse (CdR 309/2000 rev. 1), som er udarbejdet af hovedordføreren, David Martin (UK, PSE) -

på den 36. plenarforsamling af 13.-14. december 2000 (mødet den 13. december) vedtaget følgende udtalelse.

1. Regionsudvalgets holdning til forslagene

1.1. Regionsudvalget støtter aktivt gennemførelsen af det indre marked, herunder liberaliseringen af posttjenesterne i EU, dog således, at man på én gang fremmer en gradvis, kontrolleret liberalisering af postmarkedet og varigt garanterer, at befordringspligten opretholdes.

1.2. Regionsudvalget tager den beslutning, der blev truffet af Det Europæiske Råd i marts 1999 til efterretning, men vil gerne understrege, at posttjenesterne spiller en central rolle for den sociale og geografiske samhørighed i EU.

1.3. Det skal understreges, at postsektoren tilbyder en meget vigtig kommunikationsinfrastruktur af stor økonomisk og social betydning for alle EU-borgere.

1.4. Det er Regionsudvalgets opfattelse, at moderne, teknologisk avancerede posttjenester af høj kvalitet, der ydes af befordringspligtige virksomheder, er en forudsætning for det indre markeds gennemførelse og fremtidens økonomiske vækst og sociale integration. Især borgere og mindre virksomheder i fjerntliggende områder og marginaliserede byområder er afhængige af, at befordringspligtige virksomheder leverer post, varer og tjenester.

1.5. Mange postvirksomheder indgår tværnationale strategiske alliancer, og andre foretager opkøb for at sikre sig en bedre kontrol med distributionsnettene.

1.6. Regionsudvalget er enig i, at globaliseringen, markedets krav om tjenester af høj kvalitet og de teknologiske fremskridt indebærer, at virksomhederne i postsektoren står over for en rivende udvikling.

1.7. Det er korrekt, at EU's postsektor opererer i et mere og mere åbent og konkurrencepræget marked, der er kendetegnet ved en hurtig teknologisk udvikling, først og fremmest på grund af den hastigt stigende anvendelse af Internettet, fax og andre teknologiske fremskridt.

1.8. Nogle medlemsstater er allerede gået længere end krævet i 1997-direktivet og har liberaliseret større segmenter af posttjenesterne i forhold til det nuværende EU-loft for eneretsområdet på 350 g og fem gange standardtaksten.

1.9. Regionsudvalget lægger stor vægt på postsektorens beskæftigelsesmæssige betydning; sektoren beskæftiger ca. 1,7 mio. personer, hvoraf ca. 1,3 mio. er ansat i befordringspligtige virksomheder. Mange af disse job findes i fjerntliggende landdistrikter og marginaliserede byområder. Beskæftigelsens indvirkning på den lokale og regionale økonomi skal inddrages i overvejelserne om yderligere liberaliseringsskridt.

1.10. Regionsudvalget bemærker, at 1997-direktivet allerede har medført forbedringer i kvaliteten af den grænseoverskridende postbesørgelse, fordi principperne i direktivet åbner mulighed for gode forbindelser mellem de forskellige befordringspligtige virksomheder.

1.11. Regionsudvalget pointerer, at befordringspligten på postområdet giver postsektoren en særlig profil, som ingen anden økonomisk sektor kan fremvise, idet postsektoren i mange EU-lande giver alle forbrugere, såvel private som erhvervsmæssige kunder, adgang til pålidelige kommunikationstjenester såvel som offentlige tjenester, banktjenester og andre kommercielle faciliteter. Sådanne tjenester er særlig vigtige for marginaliserede lokalsamfund i både by- og landdistrikter.

1.12. De befordringspligtige virksomheder står unægtelig over for en bred vifte af udfordringer, dels som følge af yderligere liberalisering, idet de allerede har foretaget investeringer i postnettet, hvor der for en stor del er tale om faste omkostninger (postkontorer, transportinfrastrukturer, personale osv.), dels som følge af den eksponentielle vækst i nye teknologibaserede kommunikationstjenester til både erhvervsmæssig og privat brug (e-handel, Internet, fax, radio- og tv-transmission osv.).

1.13. Regionsudvalget erkender, at den stigende anvendelse af internetbaserede tjenester sandsynligvis kan medføre et yderligere fald i de traditionelle brevbaserede posttjenester, der er eneretsområdets hellige kerne, og at marginaliserede grupper sandsynligvis ikke vil have adgang til disse internetbaserede tjenester.

1.14. Ændringerne gennem det næste årti vil utvivlsomt være drevet af teknologiske fremskridt, og der vil være et øget pres for at udvikle og levere stadig flere skræddersyede, individuelle løsninger inden for posttjenester til forskellige kundegrupper, hvad enten tjenesterne leveres af befordringspligtige virksomheder eller specialiserede leverandører af posttjenester.

1.15. Det er Regionsudvalgets opfattelse, at denne udvikling vil indebære en omstrukturering af beskæftigelsen i postsektoren, idet der muligvis sker et skifte fra befordringspligtige virksomheder til nye operatører på markedet. Et sådant skifte bør ikke ske på bekostning af beskæftigelsens kvalitet for EU-borgerne. Det vil muligvis være nødvendigt at intensivere og støtte udviklingen af de menneskelige ressourcer inden for postsektoren.

1.16. Samtidig mener Regionsudvalget dog også, at sådanne teknologiske ændringer åbner nye muligheder for udvikling af nye produkter så som krypteringstjenester for at sikre Internet-forsendelse og produkter, der er skræddersyet til at dække individuelle kunders behov, og dette vil være til gavn for både befordringspligtige virksomheders og nye markedsoperatørers indtjeningsmuligheder og beskæftigelsespotentiale.

2. Regionsudvalgets henstillinger i forbindelse med forslagene

2.1. Regionsudvalget er enig i det tilstræbte princip om, at man på én gang skal fremme en gradvis, kontrolleret liberalisering af postmarkedet og varigt garantere, at befordringspligten opretholdes, da dette sandsynligvis vil føre til en bedre service for alle forbrugere, både privatpersoner og forretningskunder.

2.2. Det henstilles, at der fokuseres mere på fordelingen af potentielle tabte arbejdspladser, især i fjerntliggende områder og socialt belastede byområder, hvor posttjenesterne giver vigtige beskæftigelsesmuligheder. Ændringer i beskæftigelsen vil få betydelige konsekvenser for lokale og regionale økonomier, og disse skal tages i betragtning ved alle yderligere liberaliseringer.

2.3. Regionsudvalget mener, at der bør foretages en undersøgelse af muligheden for at udnytte postkontorernes infrastruktur i landområderne som middel til at sikre offentlige og andre tjenesteydelser i områder, som har en svag kommunikationsinfrastruktur. Postkontorerne kan være forbindelsesled mellem perifere og centrale områder, bevare og fremme beskæftigelsen og bidrage til at opretholde befolkningstallet.

2.4. Regionsudvalget undrer sig over Kommissionens vurdering af beskæftigelseskonsekvenserne og anmoder derfor medlemsstaterne om jævnligt at tilsende Kommissionen beskæftigelsesdata. Dette ville falde i tråd med beskæftigelsens opprioritering i Amsterdam-traktaten.

2.5. På baggrund af EU's nye strategiske målsætning om skabelse af flere og bedre job bør man være særlig opmærksom på at overvåge kvaliteten af beskæftigelsen i hele postsektoren, så det sikres, at yderligere liberalisering ikke fører til forringelse af arbejdsvilkårene for de EU-borgere, der er ansat i sektoren.

2.6. Regionsudvalget opfordrer derfor medlemsstaterne og Kommissionen til at påse, at dette aspekt indgår som et centralt element i alle liberaliseringsforslag. Sådanne forslag skal omfatte en evaluering af behovet for udvikling af de menneskelige ressourcer, så man kan sikre EU-borgerne beskæftigelsesmuligheder af høj kvalitet.

2.7. Det henstilles endvidere, at medlemsstaterne sammen med Kommissionen undersøger de muligheder, som nye teknologier og det store net af postkontorer i hele EU giver for at udvikle nettet yderligere i form af adgang til offentlige tjenester, herunder stemmeafgivelse i forbindelse med direkte valg, uddannelse, efteruddannelse, jobmuligheder osv.

2.8. I betragtning af, at der tilkommer befordringspligtige postvirksomheder en unik plads og rolle i forbindelse med gennemførelsen af det indre marked, slår Regionsudvalget til lyd for, at der foretages en nærmere analyse af markedssituationen efter 2003, når direktivet er gennemført, og før der fremsættes yderligere liberaliseringsforslag. En sådan analyse bør omfatte en evaluering af, om fuld liberalisering kan gennemføres og overhovedet er ønskelig, når man samtidig vil opretholde en befordringspligt.

2.9. Regionsudvalget bifalder, at befordringspligten opretholdes (defineret som pligt til at hente og levere breve på enhver adresse mindst 1 gang dagligt som en pålidelig landsdækkende tjeneste af høj kvalitet til lave priser), og henstiller, at dette bibeholdes som et centralt, grundlæggende krav til alle befordringspligtige virksomheder.

2.10. Regionsudvalget anser en sådan garanti for at være afgørende, hvis kundernes tillid skal bevares, og det indre marked skal gennemføres i fuldt omfang. Den valgte definition vil utvivlsomt sikre privatpersoner og små virksomheder passende markedsadgang, især i landdistrikter og marginaliserede byområder.

2.11. Der indføres nye definitioner af traditionelle tjenester og særtjenester. Ifølge Kommissionens forslag skal særtjenester uden for befordringspligten liberaliseres uden hensyntagen til prisgrænsen. Regionsudvalget mener, at definitionen af særtjenester skal strammes op, så befordringspligtens økonomiske indhold beskyttes. Den foreslåede definition er faktisk så bred, at enhver konkurrent, der kalder sin tjeneste en "særtjeneste", meget nemt kan omgås den vifte af tjenester, der falder ind under befordringspligten, og dermed true de befordringspligtige virksomheders økonomiske overlevelsesevne.

2.12. Regionsudvalget beklager, at der uden nogen form for analyser indføres et nyt begreb som "særtjenester", da der dermed sås tvivl om princippet om tilpasning af befordringspligten, som fastlagt i artikel 5 i 1997-direktivet. Hvis prisreferencen udgår i forbindelse med disse tjenester, vil det skabe en graverende retsusikkerhed i sektoren, og det vil påvirke de befordringspligtige virksomheders økonomiske overlevelsesevne.

2.13. I Kommissionens forslag slås der til lyd for en nedsættelse fra 350 g eller fem gange standardtaksten til 50 g eller 2,5 gange standardtaksten. Regionsudvalget frygter, at dette kunne underminere de befordringspligtige virksomheders muligheder for at efterkomme befordringspligten. 1997-direktivet satsede på en kontrolleret, gradvis liberalisering, og Regionsudvalget mener i den forbindelse, at dette liberaliseringsskridt kun bør gå til 150 g og ikke 50 g.

2.14. Regionsudvalget anser dette område for at være umådelig vigtigt for de lokale og regionale myndigheder og vil derfor gerne holdes orienteret om udviklingen på området.

Bruxelles, den 13. december 2000.

Jos Chabert

Formand for

Regionsudvalget

(1) EFT C 337 af 11.11.1996, s. 28.